A BIZOTTSÁG HATÁROZATA
(2008. október 31.)
a 2006/88/EK tanácsi irányelvnek a felügyeleti és felszámolási programok, valamint a tagállamok, övezetek és területi egységek betegségtől mentes minősítése tekintetében történő végrehajtásáról
(az értesítés a C(2008) 6264. számú dokumentummal történt)
(EGT-vonatkozású szöveg)
(2009/177/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 44. cikke (1) bekezdésének első albekezdésére, 44. cikke (2) bekezdésének első albekezdésére, 44. cikke (3) bekezdésére, 49. cikke (1) bekezdésére, 50. cikke (2) bekezdésének a) pontjára, 50. cikke (3) bekezdésére, 51. cikke (2) bekezdésére, 59. cikke (2) bekezdésére, 61. cikke (3) bekezdésére és 64. cikkére,
mivel:
(1)
A 2006/88/EK irányelv megállapítja a tenyésztett víziállatok betegségei tekintetében az illetékes hatóságok, a víziállat-tenyésztő vállalkozások üzemeltetői és az ágazathoz kapcsolódó más személyek tudatosságának és felkészültségének növelését célzó megelőző minimumintézkedéseket, valamint a víziállatok egyes betegségeinek gyanúja vagy kitörése esetén alkalmazandó védelmi minimumintézkedéseket. 2008. augusztus 1-jétől hatályon kívül helyezi a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvet (2), és annak helyébe lép.
(2)
A 2006/88/EK irányelv 44. cikkének (1) bekezdése úgy rendelkezik, hogy amennyiben egy olyan tagállam, amely esetében a IV. melléklet II. részében felsorolt, egy vagy több nem egzotikus betegséget nem mutattak ki, azonban nem nyilvánították ezektől mentesnek, egy vagy több ilyen betegség tekintetében felügyeleti programot hoz létre a betegségtől mentes státus elérése érdekében, a programot a szabályozási bizottsági eljárással összhangban jóváhagyás céljából benyújtja.
(3)
A 2006/88/EK irányelv 44. cikkének (1) bekezdése arról is rendelkezik, hogy amennyiben az említett felügyeleti program azonban olyan egyedi területi egységekre vagy övezetekre fog vonatkozni, amely a tagállam területének kevesebb, mint 75 %-ára terjed ki, és az övezet vagy területi egység egy másik tagállammal vagy harmadik országgal nem közös vízgyűjtő területből áll, eltérő, a 2006/88/EK irányelv 50. cikkének (2) bekezdésében említett eljárást kell követni, amelynek keretében minta formanyomtatványokat kell benyújtani az Élelmiszerlánc- és Állat-egészségügyi Állandó Bizottságnak (a továbbiakban: a bizottság).
(4)
A 2006/88/EK irányelv 44. cikkének (2) bekezdése úgy rendelkezik, hogy amennyiben egy olyan tagállam, amely esetében a IV. melléklet II. részében felsorolt, egy vagy több nem egzotikus betegséget kimutattak, egy vagy több ilyen betegség tekintetében felszámolási programot alakít ki, e programot a szabályozási bizottsági eljárással összhangban jóváhagyás céljából benyújtja.
(5)
Amennyiben egy tagállam a 2006/88/EK irányelv 49. cikkének (1) bekezdése szerint a teljes területére vonatkozóan az adott irányelv IV. mellékletének II. részében felsorolt, egy vagy több nem egzotikus betegségtől mentes minősítést szeretne elérni, a szabályozási bizottsági eljárással összhangban bizonyítékot nyújt be ahhoz, hogy betegségtől mentesnek nyilvánítsák.
(6)
A 2006/88/EK irányelv 50. cikkének (1) bekezdése úgy rendelkezik, hogy a tagállamok bizonyos feltételek mellett a IV. melléklet II. részében felsorolt egy vagy több nem egzotikus betegségtől mentesnek minősíthetik a területükön található övezeteket vagy területi egységeket. A tagállamok az említett minősítéseket az adott cikk (2) bekezdésében meghatározott eljárással összhangban nyújtják be a bizottságnak.
(7)
Emellett a 2006/88/EK irányelv 50. cikkének (3) bekezdése úgy rendelkezik, hogy amennyiben az említett övezet(ek) vagy területi egység(ek) a tagállam területének 75 %-nál nagyobb részét teszik ki, vagy ha az övezet vagy a területi egység egy másik tagállammal vagy harmadik országgal közös vízgyűjtő területet képez, az 50. cikk (2) bekezdésében említett eljárás helyébe a szabályozási bizottsági eljárás lép.
(8)
Részletes rendelkezéseket kell megállapítani, amelyek meghatározzák, hogy a felügyeleti programokat és a betegségtől mentes minősítéseket mely esetekben kell szabályozási bizottsági eljárással jóváhagyni.
(9)
El kell készíteni azoknak a tagállamoknak, övezeteknek vagy területi egységeknek a jegyzékét, amelyekben szabályozási bizottsági eljárással jóváhagyott felügyeleti vagy felszámolási program folyik, vagy amelyeknek jóváhagyták a betegségtől mentes minősítését.
(10)
Ki kell dolgozni a felügyeleti programok jóváhagyás céljából történő benyújtására szolgáló, valamint az ezen programok keretében kiadott minősítésekkel kapcsolatos minta formanyomtatványokat. Olyan minta formanyomtatványt is ki kell dolgozni, amelyen a tagállamok egyes felszámolási programok és egyes felügyeleti programok előrehaladásáról számolnak be. Ezenkívül minta formanyomtatványt kell kidolgozni a betegségtől mentes állapot jóváhagyására vonatkozó kérelmek és a minősítések benyújtásához.
(11)
Az állatbetegségek és zoonózisok felszámolására, az ellenük való védekezésre és a folyamatos ellenőrzésére irányuló nemzeti programoknak a tagállamok által közösségi finanszírozásra történő benyújtására vonatkozó szabványkövetelmények megállapításáról szóló, 2008. április 25-i 2008/425/EK bizottsági határozat (3) V. melléklete tartalmazza azon programok költségeinek részletes elemzését, amelyekhez a tagállamok pénzügyi hozzájárulást szeretnének kapni. A közösségi jogszabályok következetessége érdekében a 2006/88/EK irányelv értelmében a felszámolási programok jóváhagyás céljából történő benyújtására szolgáló minta formanyomtatványoknak meg kell felelniük az említett mellékletben szereplő mintának.
(12)
A tagállamoknak évente tájékoztatást kell adniuk a jóváhagyott felügyeleti programok, valamint a közösségi finanszírozásban nem részesülő, jóváhagyott felszámolási programok alakulásának értékeléséhez. Erre a célra minden évben jelentést kell benyújtani a Bizottságnak. Mivel a közösségi finanszírozásban részesülő felszámolási programok az állat-egészségügyi kiadásokról szóló, 1990. június 26-i 90/424/EGK tanácsi határozat (4) hatálya alá tartoznak, a tagállamoknak az említett határozattal összhangban be kell számolniuk a kérdéses programokkal kapcsolatos technikai és pénzügyi kérdésekről.
(13)
A tagállamok által a Bizottságnak benyújtott, felügyeleti programokra vonatkozó nyilatkozatoknak és betegségtől mentes minősítéseknek a Bizottság és a többi tagállam rendelkezésére kell állniuk elektronikus úton. A technikailag leginkább kivitelezhető megoldás egy internetalapú információs oldal létrehozása, mivel könnyen hozzáférhetővé teszi a kérdéses minősítéseket.
(14)
A 91/67/EGK irányelv értelmében a következő határozatok betegségtől mentes övezeteket, halgazdaságokat és programokat hagytak jóvá a betegségtől mentes minősítés megszerzése céljából: a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és engedélyezett gazdaságok jegyzékének létrehozásáról szóló, 2002. április 22-i 2002/308/EK bizottsági határozat (5), a Bonamia ostreae és/vagy Marteilia refringens vonatkozásában mentes övezetek jegyzékének megállapításáról szóló, 2002. április 18-i 2002/300/EK bizottsági határozat (6), a vírusos vérfertőzés (VHS), illetve a fertőző vérképzőszervi elhalás (IHN) halbetegség tekintetében a „mentes övezet” vagy „nem mentes övezetben lévő mentes halgazdaság” minősítés megszerzésére irányuló programok jóváhagyásáról szóló, 2003. augusztus 28-i 2003/634/EK bizottsági határozat (7) és a Franciaország által benyújtott, bonamiózisra és marteiliózisra vonatkozó programok jóváhagyásáról szóló, 1994. október 25-i 94/722/EK bizottsági határozat (8).
(15)
A tagállamok teljes területének, a szárazföldi övezeteknek, valamint a nem mentes övezetben található gazdaságoknak a jóváhagyása tekintetében a 2006/88/EK irányelvben a betegségtől mentes állapotra vonatkozóan megfogalmazott kritériumok megegyeznek a 91/67/EGK irányelvben megállapított kritériumokkal.
(16)
Ezért a 91/67/EGK irányelv értelmében jóváhagyott szárazföldi övezetek és gazdaságok minősítését nem szükséges a 2006/88/EK irányelvnek megfelelően benyújtani a Bizottságnak. Ezeket az övezetek és területi egységek jegyzékébe is fel kell venni, amely az e határozat értelmében létrehozott internetes oldalakon olvasható.
(17)
A 2006/88/EK irányelv azonban nem rendelkezik a part menti övezet fogalmáról. Ezért a 91/67/EGK irányelv értelmében jóváhagyott, betegségtől mentes minősítésű part menti övezeteket a tagállamoknak felül kell vizsgálniuk, és a 2006/88/EK irányelvnek megfelelően új jóváhagyási kérelmet vagy adott esetben új minősítést kell benyújtaniuk.
(18)
Ennek megfelelően a 2002/300/EK és a 2002/308/EK határozatot 2009. augusztus 1-jétől hatályon kívül kell helyezni annak érdekében, hogy a tagállamoknak elegendő idejük legyen benyújtani az említett part menti övezetekre vonatkozóan az új minősítéseket vagy jóváhagyási kérelmeket.
(19)
A 91/67/EGK irányelv nem rendelkezik a felügyeleti és felszámolási programok közötti különbségről. Mivel azonban az ezen programokra vonatkozó követelmények egyenértékűek, a 2003/634/EK és a 94/722/EK határozat értelmében jóváhagyott programokat a 2006/88/EK határozatnak is megfelelő programoknak kell tekinteni. A tagállamok 2009. április 30-ig adatokat szolgáltatnak a programokról a Bizottság számára annak érdekében, hogy el lehessen dönteni, amely programokat kell felügyeleti programnak, és amelyeket kell felszámolási programnak tekinteni, valamint fel lehessen őket venni az ezen határozatban meghatározott, megfelelő jegyzékekbe.
(20)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. SZAKASZ
A FELÜGYELETI PROGRAMOK ÉS A BETEGSÉGTŐL MENTES MINŐSÍTÉSEK JÓVÁHAGYÁS CÉLJÁBÓL TÖRTÉNŐ BENYÚJTÁSA
1. cikk
A felügyeleti programok jóváhagyás céljából történő benyújtására vonatkozó feltételek
(1) A 2006/88/EK irányelv 44. cikke (1) bekezdése első albekezdésének rendelkezései szerint felügyeleti programokat csak akkor nyújtanak be jóváhagyás céljából, ha területi hatályuk:
a)
egy tagállam teljes területére;
b)
kizárólag sósvízi fajokat érintő betegségek tekintetében az érintett tagállam part menti területének több mint 75 %-át kitevő területi egységekre vagy azok csoportjára;
c)
kizárólag édesvízi fajokat érintő betegségek tekintetében az érintett tagállam szárazföldi övezetének több mint 75 %-át kitevő övezetekre és területi egységekre vagy azok csoportjára;
d)
mind édesvízi, mind sósvízi fajokat érintő betegségek tekintetében az érintett tagállam szárazföldi övezetének és part menti területének több mint 75 %-át kitevő övezetekre és területi egységekre vagy azok csoportjára; vagy
e)
másik tagállammal vagy harmadik országgal közös vízgyűjtő területekből álló övezetekre és területi egységekre terjed ki.
(2) E határozat alkalmazásában a part menti terület területi egysége vagy területi egységeinek csoportja akkor terjed ki a tagállam part menti területének több mint 75 %-ára, ha a part alapvonala mentén mért partvonal több mint 75 %-át magában foglalja.
2. cikk
A betegségtől mentes minősítések jóváhagyás céljából történő benyújtására vonatkozó feltételek
A 2006/88/EK irányelv 50. cikke (3) bekezdésének rendelkezései szerint betegségtől mentes minősítéseket csak akkor nyújtanak be jóváhagyás céljából, ha a minősítés megfelel ezen határozat 1. cikkének (1) bekezdésében meghatározott feltételek egyikének.
2. SZAKASZ
AZON TAGÁLLAMOK, ÖVEZETEK ÉS TERÜLETI EGYSÉGEK JEGYZÉKE, AHOL JÓVÁHAGYOTT FELÜGYELETI ÉS FELSZÁMOLÁSI PROGRAMOK FOLYNAK, ILLETVE AMELYEK BETEGSÉGTŐL MENTES TERÜLETNEK MINŐSÜLNEK
3. cikk
Azon tagállamok, övezetek és területi egységek, ahol jóváhagyott felügyeleti programok folynak
E határozat I. mellékletének A. részében található táblázat második és negyedik oszlopában szerepelnek azok a tagállamok, övezetek és területi egységek, ahol - a táblázatban megadott betegségek tekintetében - a 2006/88/EK irányelv 44. cikke (1) bekezdésének első albekezdésével összhangban jóváhagyott felügyeleti programok folynak.
4. cikk
Azon tagállamok, övezetek és területi egységek, ahol jóváhagyott felszámolási programok folynak
E határozat I. mellékletének B. részében található táblázat második és negyedik oszlopában szerepelnek azok a tagállamok, övezetek és területi egységek, ahol - a táblázatban megadott betegségek tekintetében - a 2006/88/EK irányelv 44. cikke (2) bekezdésének első albekezdésével összhangban jóváhagyott felszámolási programok folynak.
5. cikk
Betegségtől mentes tagállamok, övezetek és területi egységek
E határozat I. mellékletének C. részében található táblázat második és negyedik oszlopában szerepelnek - a táblázatban megadott betegségek tekintetében - a 2006/88/EK irányelv 49. cikkének (1) bekezdésével összhangban betegségtől mentesnek minősített tagállamok, valamint az ugyanezen irányelv 50. cikkének (3) bekezdésével összhangban betegségtől mentesnek minősített övezetek és területi egységek.
3. SZAKASZ
A MINŐSÍTÉSEK ÉS KÉRELMEK BENYÚJTÁSÁRA SZOLGÁLÓ MINTA FORMANYOMTATVÁNYOK
6. cikk
Felügyeleti programokra vonatkozó minta formanyomtatványok
(1) A felügyeleti programok jóváhagyására irányuló kérelmeknek a 2006/88/EK irányelv 44. cikke (1) bekezdése első albekezdése szerinti benyújtásához az e határozat II. és III. mellékletében található minta formanyomtatványokat kell használni.
(2) A felügyeleti programok keretében benyújtott nyilatkozatoknak a 2006/88/EK irányelv 44. cikke (1) bekezdése negyedik albekezdése szerinti benyújtásához az e határozat II. mellékletében található minta formanyomtatványt kell használni.
7. cikk
Felszámolási programokra vonatkozó minta formanyomtatvány
A felszámolási programok jóváhagyására irányuló kérelmeknek a 2006/88/EK irányelv 44. cikke (2) bekezdése első albekezdése szerinti benyújtásához a 2008/425/EK határozat V. mellékletében található minta formanyomtatványt kell használni.
8. cikk
A betegségtől mentes minősítések jóváhagyás céljából történő benyújtására szolgáló minta formanyomtatványok
(1) A betegségtől mentes minősítések jóváhagyására irányuló dokumentációnak a 2006/88/EK irányelv 49. cikke (1) bekezdése és 50. cikke (3) bekezdése szerinti benyújtásához az e határozat IV. és V. mellékletében található minta formanyomtatványokat kell használni.
(2) Az övezetek és területi egységek betegségtől mentes minősítésének jóváhagyására irányuló kérelmeknek a 2006/88/EK irányelv 50. cikke (2) bekezdése szerinti benyújtására az e határozat IV. és V. mellékletében található minta formanyomtatványokat kell használni.
(3) Az (1) és (2) bekezdéstől eltérve, a tagállamok nem kötelesek e határozat V. mellékletében található minta formanyomtatványokat benyújtani, ha a 2006/88/EK irányelv 49. cikke (1) bekezdésének a) pontjával, b) pontjával vagy V. melléklete I. részének 1. pontjával összhangban szeretnének betegségtől mentes minősítést szerezni.
4. SZAKASZ
A JELENTÉSEKKEL ÉS AZ INTERNETEN KÖZZÉTETT INFORMÁCIÓKKAL KAPCSOLATOS KÖTELEZETTSÉGEK
9. cikk
Jelentéstétel
A tagállamok minden évben legkésőbb április 30-ig jelentést nyújtanak be a Bizottságnak:
a)
a 2006/88/EK irányelv 44. cikke (1) bekezdése első albekezdésével összhangban jóváhagyott felügyeleti programokról;
b)
a közösségi finanszírozásban nem részesülő, az említett irányelv 44. cikke (2) bekezdése első albekezdésével összhangban jóváhagyott felszámolási programokról.
A jelentéshez az e határozat VI. mellékletében található minta formanyomtatványt kell használni.
10. cikk
Interneten elérhető információs oldalak
(1) A tagállamok interneten elérhető információs oldalakat alakítanak ki és tartanak naprakészen annak érdekében, hogy:
a)
a 2006/88/EK irányelv 44. cikke (1) bekezdésének negyedik albekezdésével és 50. cikke (2) bekezdésével összhangban a felügyeleti programok keretében az Élelmiszerlánc- és Állat-egészségügyi Állandó Bizottságnak (a továbbiakban: bizottság) benyújtott nyilatkozatok hozzáférhetőek legyenek a Bizottság és a többi tagállam számára;
b)
az említett irányelv 50. cikke (2) bekezdésével összhangban a bizottságnak benyújtott betegségtől mentes minősítések hozzáférhetők legyenek a Bizottság és a többi tagállam számára;
c)
a nyilvánosság számára elérhető legyen azon övezetek és területi egységek jegyzéke, ahol az említett irányelv 50. cikke (2) bekezdésével összhangban jóváhagyott felügyeleti program folyik.
(2) A tagállamok azonnal értesítik a Bizottságot az (1) bekezdés a) és b) pontjában említett nyilatkozatoknak és minősítéseknek az interneten elérhető információs oldalakon történő közzétételéről.
(3) A tagállamok közlik a Bizottsággal az (1) bekezdésben előírt, interneten elérhető információs oldalak internetcímét.
5. SZAKASZ
ÁTMENETI RENDELKEZÉSEK
11. cikk
A betegségtől mentes területekre vonatkozó átmeneti rendelkezések
(1) A 2002/308/EK határozat által a vírusos vérfertőzés (VHS) és a fertőző vérképzőszervi elhalás (IHN) tekintetében jóváhagyottként elismert és e határozat I. mellékletében felsorolt szárazföldi övezeteket olyan övezeteknek kell tekinteni, amelyek megfelelnek a 2006/88/EK irányelv V. mellékletében a betegségtől mentes övezetekre vonatkozóan meghatározott követelményeknek.
(2) A 2002/308/EK határozat által a vírusos vérfertőzés (VHS) és a fertőző vérképzőszervi elhalás (IHN) tekintetében jóváhagyottként elismert és e határozat II. mellékletében felsorolt halgazdaságokat olyan területi egységeknek kell tekinteni, amelyek megfelelnek a 2006/88/EK irányelv V. mellékletében a betegségtől mentes területi egységekre vonatkozóan meghatározott követelményeknek.
(3) Ezen cikk (1) és (2) bekezdésében említett szárazföldi övezetek és halgazdaságok bekerülnek az övezeteknek és területi egységeknek a 10. cikk (1) bekezdésének c) pontjával összhangban összeállított jegyzékébe.
(4) A 2006/88/EK irányelv 50. cikkének (2) bekezdésétől eltérve, e cikk (1) és (2) bekezdésében említett szárazföldi övezetek és halgazdaságok tekintetében a tagállamok nem kötelesek nyilatkozatokat és minősítéseket benyújtani a Bizottságnak.
12. cikk
A jóváhagyott programokra vonatkozó átmeneti rendelkezések
(1) A 2006/88/EK irányelv 44. cikkétől eltérve, a tagállamok nem kötelesek azokat a felügyeleti és felszámolási programokat jóváhagyás céljából benyújtani, amelyeket a betegségtől mentes övezet minősítés megszerzése érdekében már jóváhagytak az alábbi betegségek tekintetében:
a)
VHS és IHN (a 2003/634/EK határozattal);
b)
bonamiózis és marteiliózis (a 94/722/EK határozattal).
(2) Az érintett tagállamok legkésőbb 2009. április 30-ig jelentést nyújtanak be a Bizottságnak az (1) bekezdésben említett programokról, amely legalább az alábbiakat tartalmazza:
a)
információ a programok földrajzi határairól;
b)
a VI. mellékletben előírt, a programok végrehajtását megelőző négy évre vonatkozó információk.
6. SZAKASZ
ZÁRÓ RENDELKEZÉSEK
13. cikk
Hatályvesztés
A 2002/300/EK és a 2002/308/EK határozat 2009. augusztus 1-jétől hatályát veszti.
14. cikk
Alkalmazás
Ezt a határozatot 2008. november 1-jétől kell alkalmazni.
15. cikk
Címzettek
Ennek a határozatnak a tagállamok a címzettjei.
Kelt Brüsszelben, 2008. október 31-én.